Νίκος Παπαδόπουλος (βουλευτής)

Ο Νίκος Παπαδόπουλος (Θεσσαλονίκη, 1971) είναι Έλληνας ιατρός, καρδιοχειρουργός και πολιτικός, ανεξάρτητος βουλευτής Β΄ Θεσσαλονίκης εκλεγμένος με τη Νίκη από τις εκλογές του Ιουνίου του 2023 και Ιδρυτής και Πρόεδρος του Ελληνικού Παλμού.

 Βιογραφικό 
Ο Νικόλαος Παπαδόπουλος γεννήθηκε στη Θεσσαλονίκη το 1971. Είναι έγγαμος με την Ευανθία Καλαϊτζίδου και πατέρας έξι παιδιών.

Σπούδασε Ιατρική στο Αριστοτέλειο Πανεπιστήμιο Θεσσαλονίκης, με ειδικότητα στη χειρουργική θώρακος-καρδιάς και μεγάλων αγγείων. Εκπόνησε διδακτορική διατριβή στο ΑΠΘ στον Τομέα χειρουργικής και στο τμήμα Χειρουργικής Θώρακος - καρδιάς και μεγάλων αγγείων, με βαθμό Άριστα.

Μετά την εργασία του το 1997 στο Κέντρο Υγείας Κουφαλίων, ακολούθησε το γενικό τμήμα της ειδικότητας στην Γενική Χειρουργική στην Α΄ Πανεπιστημιακή Προπαιδευτική χειρουργική κλινική του ΑΠΘ και το ειδικό τμήμα της ειδικότητας Θώρακος-Καρδίας, στην Πανεπιστημιακή Χειρουργική κλινική Θώρακος Καρδιάς και Μεγάλων Αγγείων (2003-7). Δίδαξε ως συνεργάτης Καθηγητής («Επείγουσα Ιατρική – Πρώτες Βοήθειες –ΚΑΡΠΑ») αλλά και ως εκπαιδευτής σε Μετεκπαιδευτικά Μαθήματα Πρώτων Βοηθειών στην Σ.Ε.Υ.Π-Τ.Ε.Ι Θεσσαλονίκης τα ακαδημαϊκά έτη 2001-4. Εργάστηκε στον ιδιωτικό τομέα έως το 2009, στο Καρδιοχειρουργικό τμήμα στην Euromedica «Γενική Κλινική» Θεσσαλονίκης και ακολούθως ως πρώτος συνεργάτης την καρδιοχειρουργική ομάδα του καθηγητή Παναγιώτη Κ. Σπανού. Παράλληλα, ως επικεφαλής, δημιούργησε τη δική του καρδιοχειρουργική ομάδα στην Euromedica Γενική Κλινική «Κυανός Σταυρός» Θεσσαλονίκης. Διετέλεσε Επιστημονικός Υπεύθυνος του καρδιοχειρουργικού τμήματος της κλινικής «Κυανός Σταυρός» (2014-6) και εν συνεχεία (2017-20) συμμετείχε στο πρόγραμμα εφημεριών ως καρδιοχειρουργός στο Ιατρικό Διαβαλκανικό Κέντρο Θεσσαλονίκης. Το 2020 εντάσσεται στο ΕΣΥ (καρδιοχειρουργική κλινική Γ.Ν. «Γ.ΠΑΠΑΝΙΚΟΛΑΟΥ») όπου στο πρόσφατο ολιγόμηνο διάστημα βρίσκεται σε καθεστώς αναστολής.

Είναι μέλος τοπικών και διεθνών οργανισμών, όπως ενδεικτικά του συλλόγου Πολυτέκνων «Οι Άγιοι Πάντες» από το 2003, του Ιατρικού Συλλόγου Θεσσαλονίκης από το 1997, της Ελληνικής Εταιρίας Μελέτης και Αντιμετώπισης του ΑIDS από το 1998, του European Association for Cardio-Thoracic Surgery (EACTS) από το 2004, του International Society for Minimally Invasive Cardiothoracic Surgery (ISMICS) από το 2007, της Ελληνικής Εταιρείας Χειρουργών Θώρακος–Καρδιάς–Αγγείων από το 2005, της Καρδιολογικής Εταιρείας Βορείου Ελλάδος από το 2007, κ.α.

Στις βουλευτικές εκλογές της 25ης Ιουνίου 2023 εκλέχτηκε βουλευτής στη περιφέρεια της Β' Θεσσαλονίκης με το κόμμα Νίκη. Στις 5 Μαΐου 2025, ανακοινώθηκε η διαγραφή του από την κοινοβουλευτική ομάδα της Νίκης.

 Περιστατικό στην Εθνική Πινακοθήκη 

Στις 10 Μαρτίου 2025, ο Παπαδόπουλος εισήλθε στην Εθνική Πινακοθήκη και προκάλεσε φθορές σε τέσσερα έργα του Χριστόφορου Κατσαδιώτη στο πλαίσιο της ομαδικής έκθεσης «Η Σαγήνη του Αλλόκοτου» και πετώντας στο πάτωμα δύο από αυτά. Μετά το γεγονός δήλωσε ότι τα έργα είναι βλάσφημα για την Ορθοδοξία και ότι σκοπός του δεν ήταν να τα καταστρέψει, αλλά να εκφράσει την αντίθεσή του να εκτίθενται σε κοινό, συμπεριλαμβανομένων των παιδιών, από την δημόσια Εθνική Πινακοθήκη.Νίκος Παπαδόπουλος: Ο βανδαλισμός στην Εθνική Πινακοθήκη, το «άδειασμα» από το κόμμα του και οι αντιδράσεις – Όλα όσα συνέβησαν. enikos.gr. 10 Μαρτίου 2025. Ανακτήθηκε στις 12/03/2025. Δήλωσε ακόμη ότι τα συγκεκριμένα έργα δεν είναι έργα τέχνηςΝίκος Παπαδόπουλος για τους βανδαλισμούς στην Εθνική Πινακοθήκη: Αυτά τα κουρελουργήματα δεν είναι τέχνη. newsit.gr. 12 Μαρτίου 2025. Ανακτήθηκε στις 13/03/2025.. Ο Παπαδόπουλος κρατήθηκε από αστυνομικούς για 6 ώρες στον χώρο της Πινακοθήκης μέχρι να αποφασίσει η εισαγγελέας υπηρεσίας αν το αδίκημα που είχε τελέσει ήταν πλημμέλημα ή κακούργημα δεδομένου ότι σύμφωνα με το άρθρο 62 του Συντάγματος οι βουλευτές δεν διώκονται, φυλακίζονται ή περιορίζονται για πλημμελήματα ή κακουργήματα που τελέστηκαν κατά τη διάρκεια της βουλευτικής τους θητείας χωρίς προηγούμενη άδεια της Βουλής πλην των κακουργημάτων που τελούνται επ' αυτοφώρω. Εν τέλει, ο βουλευτής αφέθηκε ελεύθερος καθώς δεν θεωρήθηκε ότι στοιχειοθετείται φθορά ξένης ιδιοκτησίας κακουργηματικού χαρακτήρα.   Ο ίδιος χαρακτήρισε την κράτησή του παράνομη.

Για το περιστατικό, ο πρόεδρος της Βουλής, Νικήτας Κακλαμάνης, επέβαλε περικοπή της μισής μηνιαίας αποζημίωσης του βουλευτή. Την απόφαση του προέδρου της Βουλής ενέκρινε ομόφωνα η Ολομέλεια του Σώματος.Νίκος Παπαδόπουλος: Περικοπή μισθού στον βουλευτή της «Νίκης» για τον βανδαλισμό στην Εθνική Πινακοθήκη. naftemporiki.gr. 12 Μαρτίου 2025. Ανακτήθηκε στις 12/03/2025.

Ο πρόεδρος της Νίκης, Δημήτρης Νατσιός, ανέφερε πως δεν τίθεται θέμα διαγραφής του Παπαδόπουλου από το κόμμα. Αν και η Νίκη αρχικά αποστασιοποιήθηκε από την ενέργεια του βουλευτή, σημειώνοντας ότι «έδρασε αυτοβούλως», ο Νατσιός στη συνέχεια τον στήριξε δημόσια.Ιερά Σύνοδος: Συντάσσεται με Παπαδόπουλο χωρίς τις ακραίες ενέργειες – «Θα ενεργήσουμε τα δέοντα προς την κυβέρνηση». lifo.gr. 11/03/2025. Ανακτήθηκε στις 12/03/2025.

Ο Κατσαδιώτης υπερασπίστηκε τα έργα του, δηλώνοντας ότι ο τρόπος έκφρασής του ήταν ποιητικός χωρίς να απεικονίζει κάτι προσβλητικό.Χριστόφορος Κατσαδιώτης: Τι απαντά ο εικαστικός στον σκοταδιστή βουλευτή της Νίκης που βανδάλισε τα έργα του στην Εθνική Πινακοθήκη. ethnos.gr. 12/03/2025. Ανακτήθηκε στις 12/03/2025. Τη συμπαράστασή τους στον καλλιτέχνη εξέφρασαν οι εργαζόμενοι του Σωματείου Εργαζομένων στο Εθνικό Μουσείο Σύγχρονης Τέχνης (ΕΜΣΤ), όπως και η επιμελήτρια της έκθεσης και διευθύντρια της Εθνικής Πινακοθήκης Συραγώ Τσιάρα.Εθνική Πινακοθήκη: «Συνέβη μια πράξη βίας και βανδαλισμού που πρέπει να καταδικαστεί από όλους μας» αναφέρει η διευθύντρια στο υπόμνημά της. enikos.gr. 13 Μαρτίου 2025. Ανακτήθηκε στις 14/03/2025.

Με αφορμή το συμβάν, τη δυσαρέσκειά της για συγκεκριμένα έργα της έκθεσης εξέφρασε η Διαρκής Ιερά Σύνοδος της Εκκλησίας της Ελλάδος.

 Ίδρυση νέου κομματος 
Στις 28 Αυγούστους 2025 ανακοίνωσε την ίδρυση νέου πολιτικού κόμματος με τίτλο Ελληνικός Παλμός.

Στη διακήρυξή του το κόμμα καλεί τους πολίτες σε μια νέα εθνική συμφωνία. Τονίζει ότι η Ελλάδα βιώνει κρίση ταυτότητας, αξιών και εθνικής αξιοπρέπειας, καταγγέλλοντας αλλοίωση της ιστορίας και του πολιτισμού καθώς και πολιτική διαφθορά που έχει οδηγήσει τη νεολαία στην απογοήτευση και την αποχή από τα κοινά. Όπως επισημαίνει, η προσπάθεια συνδέεται με την Ορθοδοξία, την παράδοση και την ιδέα μιας Ελλάδας που αντιστέκεται στον εθνομηδενισμό και την ηθική αποσύνθεση.

 Παραπομπές 

Κατηγορία:Έλληνες θωρακοχειρουργοί
Κατηγορία:Έλληνες καρδιοχειρουργοί
Κατηγορία:Βουλευτές Β΄ Θεσσαλονίκης
Κατηγορία:Βουλευτές εκλεγμένοι με τη Νίκη
Κατηγορία:Έλληνες βουλευτές διαγραφέντες